EASTW คาดการใช้น้ำดิบ-น้ำประปา H2/58 ยังโต-รับรู้กำไรเอ็กคอมธาราเพิ่ม Q4
EASTW คาดการใช้น้ำดิบ-น้ำประปา H2/58 ยังโต-รับรู้กำไรเอ็กคอมธาราเพิ่ม Q4
16 ก.ย. 2558

นายวิทยา ฉายสุวรรณ ประธานคณะกรรมการ บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW เปิดเผยว่า บริษัทคาดในช่วงครึ่งปีหลังแนวโน้มการเติบโตของการใช้น้ำดิบ และน้ำประปาจะยังคงเติบโตต่อเนื่อง โดยมีปัจจัยหลักจากการขยายตัวของภาคการท่องเที่ยว และการขยายตัวของเมืองในภาคตะวันออก ประกอบกับการที่กลุ่มบริษัทได้เข้าซื้อหุ้น 74.19% ในบริษัท เอ็กคอมธารา จำกัด จากบมจ.ผลิตไฟฟ้า (EGCO) ที่แล้วเสร็จในไตรมาส 3/58 ทำให้มีสัดส่วนการถือหุ้นเพิ่มเป็น 90.07% นั้นจะเริ่มรับรู้กำไรเพิ่มเข้ามาในไตรมาส 4/58
ขณะที่ผลการดำเนินงานในช่วงครึ่งปีแรก ยังคงมีความสามารถทำกำไรได้ในเกณฑ์ดี แม้ว่าสถานการณ์น้ำในหลายพื้นที่ต้องประสบปัญหาภาวะฝนทิ้งช่วงก็ตาม โดยในครึ่งแรกปีนี้บริษัทมีรายได้รวม 2.22 พันล้านบาท และมีกำไรจากการดำเนินงาน 805.10 ล้านบาท เพิ่มขึ้น 8.41% โดยรายได้หลักมาจากธุรกิจน้ำดิบและน้ำประปา ที่ระดับ 1.52 พันล้านบาท และ 524.30 ล้านบาทตามลำดับ
ทั้งนี้ มียอดจำหน่ายน้ำดิบเพิ่มขั้น 7.44% จากอัตราการเติบโตของกลุ่มอุปโภคบริโภคในพื้นที่จ.ชลบุรี และจ.ฉะเชิงเทรา ขณะที่ธุรกิจน้ำประปาเพิ่มขึ้น 7.98% จากความต้องการน้ำประปาที่เพิ่มขึ้น และมีการลงทุนขยายท่อจ่ายน้ำของประปาสัตหีบ ประปาบ่อวิน และประปาหนองขาม รวมถึงการปรับปรุงเพิ่มแรงดันระบบจ่ายน้ำของประปาฉะเชิงเทรา และประปานครสวรรค์
สำหรับด้านต้นทุนทางการเงินสำหรับครึ่งปีแรกอยู่ที่ 56.52 ล้านบาท เพิ่มขึ้น 5.08% ซึ่งถือว่าเพิ่มขึ้นเพียงเล็กน้อย ถึงแม้ว่าบริษัทจะเริ่มรับรู้ดอกเบี้ยจากการรับมอบโครงการโรงสูบน้ำบางพระ เนื่องจากการรีไฟแนนซ์ และปรับโครงสร้างเงินกู้ของกลุ่มบริษัท จึงทำให้มีต้นทุนดอกเบี้ยจ่ายลดลง โดยมีอัตราดอกเบี้ยเฉลี่ยอยู่ที่ 3.41% ต่อปี